CELEX: 62020TN0613
Language: fi
Date: 2020-10-03 00:00:00
Title: Asia T-613/20: Kanne 3.10.2020 – Junqueras i Vies v. parlamentti

16.11.2020   
            
            
               FI
            
            
               Euroopan unionin virallinen lehti
            
            
               C 390/48
            
         
      Kanne 3.10.2020 – Junqueras i Vies v. parlamentti
      (Asia T-613/20)
      (2020/C 390/65)
      Oikeudenkäyntikieli: espanja
      
         Asianosaiset
      
      
         Kantaja: Oriol Junqueras i Vies (Sant Joan de Vilatorrada, Espanja) (edustaja: asianajaja A. Van den Eynde Adroer)
      
         Vastaaja: Euroopan parlamentti
      
         Vaatimukset
      
      Kantaja vaatii unionin yleistä tuomioistuinta toteamaan, että kannekirjelmä, jolla nostetaan kanne riidanalaisesta toimesta ja sen liitteistä, on jätetty määräajassa ja että kanne voidaan ottaa tutkittavaksi, ja kanteen asiakysymyksen osalta, että tämän oikeudenkäyntimenettelyn kohteena oleva riidanalainen toimi on pätemätön ja tehoton ja että vastaajan on korvattava oikeudenkäyntikulut
      
         Oikeudelliset perusteet ja pääasialliset perustelut
      
      Tämän kanteen kohteena on Euroopan parlamentin päätös, josta puhemies Sassoli ilmoitti 23.7.2020 pidetyssä täysistunnossa ja jossa – ottaen huomioon Junta Electoral Centralin (keskusvaaliviranomainen, Espanja) 3.1.2020 tekemän päätöksen, jota seurasi Tribunal Supremon (ylin tuomioistuin, Espanja) 9.1.2020 antama ratkaisu ja unionin tuomioistuimen 19.12.2019 Junquerasia koskevassa asiassa C-502/19 antama tuomio – todettiin, että Jordi Solé i Ferrandosta on tullut Euroopan parlamentin jäsen Oriol Junqueras i Viesin sijasta.
      Kantaja vetoaa kanteensa perusteeksi viiteen kanneperusteeseen.
      
                  1)
               
               
                  Ensimmäinen kanneperuste, joka perustuu Oriol Junqueras i Viesillä Euroopan unionin perusoikeuskirjan (jäljempänä perusoikeuskirja) 41 artiklan (1 ja 2 kohta) nojalla olevien oikeuksien loukkaamiseen päätösten tekemistä koskevassa menettelyssä ja ratkaistaessa kysymystä, joka riippuu unionin yleisen tuomioistuimen (asiassa T-24/20) antamasta ratkaisusta ja unionin tuomioistuimelta haetuista välitoimista (asia C-201/20); näin tehtäessä on myös rikottu Euroopan parlamentin jäsenten valitsemisesta annetun vuoden 1976 säädöksen (jäljempänä Euroopan vaalisäädös (1976)) 13 artiklan 3 kohtaa ja Euroopan parlamentin työjärjestyksen 4 artiklan 4, 7 ja 8 kohtaa.
                  
                              —
                           
                           
                              Kantaja väittää tältä osin, että Euroopan vaalisäädöksen (1976) 13 artiklan 3 kohtaa ja Euroopan parlamentin työjärjestyksen 4 artiklan 7 kohtaa on tulkittava siten, että niissä edellytetään menettelyä, jossa noudatetaan mainituissa säännöksissä myönnettyjä oikeuksia ja jossa on mahdollista vedota sellaisiin poikkeuksiin ja valvoa sellaisia poikkeuksia, joita voidaan kohdistaa toteamukseen, jonka mukaan Oriol Junqueras i Viesin edustajantoimi on avoinna, ja siihen, että toisen Euroopan parlamentin jäsenen ottaminen kantajan sijaan on epäasianmukaista.
                           
                        
            
                  2)
               
               
                  Toinen kanneperuste, joka perustuu perusoikeuskirjan 39 artiklan 1 ja 2 kohdan, SEU 14 artiklan 3 kohdan ja Euroopan vaalisäädöksen (1976) 1 artiklan 3 kohdan rikkomiseen, SEU 4 artiklan kolmannessa kohdassa vahvistetun vilpittömän yhteistyön periaatteen loukkaamiseen (tässä tapauksessa Tribunal Supremon toimesta), Euroopan unionin oikeuden ensisijaisuutta koskevan periaatteen loukkaamiseen, Euroopan unionin erioikeuksista ja vapauksista tehdyn pöytäkirjan (N:o 7) (jäljempänä pöytäkirja (N:o 7)) 9 artiklan (toinen kohta) rikkomiseen ja Euroopan parlamentin työjärjestyksen 6 artiklan rikkomiseen.
                  
                              —
                           
                           
                              Kantaja väittää tältä osin, ettei unionin tuomioistuimen asiassa C-502/19 nimenomaan Oriol Junqueras i Viesin osalta 19.12.2019 antamalle tuomiolle, jossa edellytetään pyynnön esittämistä Euroopan parlamentille (koskemattomuuden pidättäminen), ole annettu mitään käytännön vaikutusta vaan kantajan sijaan on sitä vastoin päätetty ottaa toinen Euroopan parlamentin jäsen.
                           
                        
                              —
                           
                           
                              Kantaja väittää toissijaisesti, että Euroopan vaalisäädöksen (1976) 13 artiklan 3 kohtaa ja Euroopan parlamentin työjärjestyksen 4 artiklan 7 kohtaa olisi pitänyt tulkita siten, että Euroopan parlamentti voi todeta mainituissa artikloissa säädetyt poikkeukset siihen, että edustajantoimi on avoinna, kun kyseessä oleva kanneperuste voidaan tutkia tarvitsematta arvioida millään tavalla kansallista oikeutta; näin on tosiasiassa tehty keskusvaaliviranomaisen 23.1. antaman ratkaisun osalta.
                           
                        
            
                  3)
               
               
                  Kolmas kanneperuste, joka perustuu perusoikeuskirjan 39 artiklan 1 ja 2 kohdan, Euroopan ihmisoikeussopimuksen pöytäkirjassa nro 1 olevan 3 artiklan, pöytäkirjan (N:o 7) 9 artiklan (ensimmäisen kohdan a ja b alakohta) ja Euroopan parlamentin työjärjestyksen 6 artiklan rikkomiseen.
                  
                              —
                           
                           
                              Kantajan mukaan Oriol Junqueras i Viesiä on lainvastaisesti estetty nauttimasta mainitussa artiklassa (ensimmäisen kohdan a ja b alakohta) tunnustettuja vapauksia.
                           
                        
            
                  4)
               
               
                  Neljäs kanneperuste, joka perustuu pöytäkirjan (N:o 7) 9 artiklan (ensimmäisen kohdan a alakohta), perusoikeuskirjan 39 artiklan 1 ja 2 kohdan, Euroopan ihmisoikeussopimuksen pöytäkirjassa nro 1 olevan 3 artiklan, Euroopan parlamentin työjärjestyksen 6 artiklan ja Euroopan vaalisäädöksen (1976) 13 artiklan 3 kohdan rikkomiseen, koska Espanjan lainsäädännössä edellytetään koskemattomuuden pidättämistä koskevan pyynnön esittämistä etukäteen valittujen edustajainhuoneen jäsenten syytteeseen asettamiseksi, joten Tribunal Supremon sisällöltään vastakkainen oikeuskäytäntö on contra legem ja se on luotu ad hoc ja ad homine samassa Junquerasia koskevassa erityisessä rikosasiassa sen omien toimien peittelemiseksi ilman, että olisi olemassa mitään ennakkotapausta, minkä Tribunal Supremo on itsekin myöntänyt.
               
            
                  5)
               
               
                  Viides kanneperuste, joka perustuu perusoikeuskirjan 20 artiklan rikkomiseen sen johdosta, ettei yhdenvertaisuutta lain edessä ole taattu, koska unionin oikeuden tulkinnassa ei ole sovellettu samoja arviointiperusteita Junquerasiin ja siihen Euroopan parlamentin jäseneen, joka on tullut hänen tilalleen riidanalaisen toimen nojalla.